भीम आर्मी के संस्थापक चंद्रशेखर पर लगा यौन शोषण का आरोप, पुलिस ने मामला दर्ज कर शुरू की जांच

सहारनपुर. भीम आर्मी के संस्थापक चंद्रशेखर पर एक छात्रा ने यौन शोषण करने और जान से मारने की धमकी देने का आरोप लगाया है। पुलिस ने छात्रा की शिकायत पर केस दर्ज कर जांच शुरू कर दी है। हालांकि छात्रा डर की वजह से कैमरे के सामने आने में कतरा रही है।

जिले में रामपुर मनिहारान की रहने वाली एक छात्रा ने चंद्रशेखर के खिलाफ थाना रामपुर मनिहारान में तहरीर दी है। एसएसपी दिनेश कुमार पी ने बताया कि हॉस्टल में रहकर पढ़ने वाली छात्रा ने भीम आर्मी संस्थापक पर यौन शोषण और जान से मारने की धमकी देने के गंभीर आरोप लगाए हैं। पुलिस ने तहरीर के आधार पर मुकदमा दर्ज कर लिया है। मामले की जांच कर कार्रवाई की जाएगी।

पिछले साल सहारनपुर में भड़की जातीय हिंसा के बाद चंद्रशेखर पर रासुका लगाई गई थी। वह कई माह जेल रहने के बाद दो माह पहले ही रिहा हुए थे।